Vähemalt kümme Statoili bensiinijaama neljakümne kuuest rikkusid jäätmeseadust ning keeldusid esmaspäeval kasutatud patareisid vastu võtmast.    Rakvere, Võru, Pärnu, Valga ja Tallinna tanklad, kuhu helistasime, teatasid, et nad kasutatud patareisid vastu ei võta. Valitsuse määruse kohaselt peavad seda alates 25. septembrist tegema kõik kauplused ja ka tanklad, kus müüakse patareisid,  kirjutab Eesti Päevaleht.    Keskkonnaministeeriumi jäätmeosakonna juhataja Peeter Eek sõnas, et rikkumine hämmastab sedavõrd enam, et tegemist pole väikese maapoega. Eegi sõnul peab rikkumist menetlema keskkonnainspektsioon.    Inspektsiooni juhtivinspektor Rene Rajasalu ütles, et Statoil peab kasutatud patareisid tingimusteta vastu võtma. Tema sõnul on rikkumine ka see, kui kasutatud patareid lubatakse panna kasutatud akudega ühte konteinerisse. Just sellise soovituse andsid Tartu tanklad.    Eesti Statoili kontseptsioonijuht Kai Realo ütles, et segadus oli tingitud vähesest infost. Me saime patareide tagasivõtmise kohustusest teada meediast, keegi meile otse sellest ei teatanud. Praegu lahendame koos patareide tarnijaga probleemi. Kedagi oma kasutatud patareidega tagasi ei saadeta.    Rein Sikk, Eesti Päevaleht Online